༄༅། །ཟབ་སྒྲུབ་འཕྲུལ་གྱི་ལྡེ་མིག་བཞུགས་སོ། །ན་མ་ཤྲཱིི་པདྨཱ་ཀ་ར་ཡེ། །གང་ཞིག་བླ་མ་རིག་འཛིན་སྒྲུབ་འདོད་ན། །དེ་ཡི་སྒྲུབ་ཐབས་འཕྲུལ་ལྡེ་འདིར་བཤད་བྱ། །དབེན་པར་སྐུ་རྟེན་སྒྲུབ་གཏོར་ཛ་གད་དང་། །ཕྱི་ནང་མཆོད་ཚོགས་ལེགས་པར་འདུ་བྱས་ཏེ། །སྐྱབས་སེམས་ཚོགས་བསགས་དབབ་རླབས་ལས་རིམ་ནི། ན་མོ། ཕྱོགས་དུས་བདེ་གཤེགས་ཀུན་འདུས་གུ་རུ་རྗེ། །བདག་གཞན་བྱང་ཆུབ་བར་དུ་སྐྱབས་སུ་བསྙེན། །མར་གྱུར་འགྲོ་ཀུན་སྲིད་མཚོ་ལས་བསྒྲལ་ཏེ། །བླ་མེད་བྱང་ཆུབ་མཆོག་ཏུ་འགོད་པར་བྱ། །སྐྱབས་གནས་འདིར་གཤེགས་གུས་འདུད་མཆོད་ཚོགས་འབུལ། །བདག་གཞན་སྡིག་ལྟུང་བྱས་བསགས་མཐོལ་བཤགས་གསོལ། །ཐེག་གསུམ་དགེ་ཚོགས་བསྒྲུབ་ལ་རྗེས་ཡི་རང་། །འགྲོ་ཀུན་རྨོངས་བསལ་ཟབ་རྒྱས་ཆོས་གསུང་བསྐུལ། །གཟུགས་སྐུའི་སྤྲོས་པ་འགགས་མེད་བཞུགས་གསོལ་འདེབས། །དགེ་ཚོགས་མི་གནས་བྱང་ཆུབ་ཐོབ་ཕྱིར་སྨོན། །ཧཱུྃ། དབྱིངས་སྣང་སྤྲུལ་པའི་རོལ་གར་ཞི་ཁྲོའི་ཚོགས། །བདག་ཅག་རྣལ་འབྱོར་སྒྲུབ་མཆོག་རྗེས་བཟུང་ཕྱིར། །དེང་འདིར་ཕུང་ཁམས་དག་པའི་དཀྱིལ་འཁོར་དུ། །དབང་བསྐུར་བྱིན་རླབས་མྱུར་སྩོལ་དུས་ལ་བབས། །བཛྲ་ས་མ་ཡཱ་ཨ་བེ་ཤ་ཡ་ཨ་ཨཱ། ཨོཾ་ཨཱཿཧཱུྃ། སྣང་སྲིད་རྣམ་དག་ཡེ་ཤེས་མཆོད་པའི་སྤྲིན། །མི་ཟད་ནམ་མཛོད་གཏེར་དུ་ཉེར་གྱུར་ནས། །མཆོད་ཡུལ་ཞིང་ལ་བདེ་ཆེན་ཡེ་ཤེས་ཀྱི། །མཉེས་མཆོད་དགྱེས་སྐོང་དཔྱིད་དུ་ལེགས་གྱུར་ཅིག། ཨོཾ་བཛྲ་སྥ་ར་ཎ་ཁཾ་སྭཱ་ཧཱ། དངོས་གཞི་བསྐྱེད་པའི་རིམ་པ་ནི། ཧྲཱིཿམ་བཅོས་སྤྲོས་བྲལ་ཀློང་ཡངས་ལས། །ཀུན་ཁྱབ་སྙིང་རྗེ་རིས་མེད་བརྡལ། །ཟུང་འཇུག་བདེ་ཆེན་ཡེ་ཤེས་ཉིད། །རང་སྣང་རྔ་ཡབ་དཔལ་རིའི་ཞིང་། །སྐད་ཅིག་གུ་རུ་པདྨའི་སྐུར། །ཡོངས་གྱུར་ཞལ་གཅིག་ཕྱག་གཉིས་པ། །སྣང་སྲིད་ཟིལ་གནོན་སྐུར་གསལ་བའི། །གནས་གསུམ་ཉི་ཟླ་པད་སྟེང་དུ། །ཨོཾ་ཨཱཿཧཱུྃ་གསུམ་མཚན་མཐའ་རུ། །འབྲུ་དགུ་དཀར་དམར་མཐིང་གསུམ་གྱི། །འོད་ཕྲེང་གཡས་སུ་འཁོར་བ་ལས། །གུ་རུའི་ཐུགས་རྒྱུད་བསྐུལ་ཞིང་བསྟིམ། སྤྱན་དྲངས་བསྟིམ་པའི་ལས་རིམ་ནི། ཧཱུྃ། ཟངས་མདོག་དཔལ་གྱི་རི་བོ་ནས། །རྗེ་བཙུན་ཆེན་པོ་ཐོད་ཕྲེང་རྩལ། །མ་ཚོགས་མཁའ་འགྲོ་འབུམ་དང་བཅས། །བྱིན་གྱིས་རློབས་ཕྱིར་འདིར་དགོངས་ཤིག། བཛྲ་གུ་རུ་པདྨ་ཐོད་ཕྲེང་རྩལ་བཛྲ་ས་མ་ཡཱ་ཛ་ཛཿབདག་ཅག་སྒོ་གསུམ་ཡེ་ཤེས་ཀྱི། །གསང་གསུམ་རྡོ་རྗེའི་སྐུར་སྨིན་ཏེ། །སྣང་སྲིད་དག་པ་ཆེན་པོའི་ཞིང་། །ཡེ་ཤེས་ཕྱག་རྒྱའི་རྣམ་པར་སད། །ཨོཾ་ཨཱཿཧཱུྃ་བཛྲ་གུ་རུ་པདྨ་སིདྡྷི་ཧཱུྃ། ཞེས་བཟླས་དད་མོས་རྩེ་གཅིག་པས། །ཉེར་སྒྲུབ་མཆོག་ཐུན་དངོས་གྲུབ་ཐོབ། ཐུན་མཐར་མཆོད་བསྟོད་རིམ་པ་ནི། ཧྲཱིཿཀུན་བཟང་མཆོད་སྤྲིན་རབ་འབྱམས་གཏེར། །རྗེ་བཙུན་ཆེན་པོར་གུས་འབུལ་ན། །དགྱེས་བཞེས་བདག་གཞན་ཚོགས་རྫོགས་ཏེ། །དབང་བྱིན་དངོས་གྲུབ་མྱུར་སྩོལ་ཅིག། ཨོཾ་བཛྲ་མ་ཧཱ་སུ་ཁ་སརྦ་པུ་ཛ་ཧཱུྃ། ཧྲཱིཿམ་བཅོས་སྤྲོས་བྲལ་ཆོས་སྐུའི་ངང་། །བདེ་ཆེན་ལོངས་སྤྱོད་ཆོས་ཀྱི་རྗེ། །པད་སྡོང་ལས་འཁྲུངས་སྤྲུལ་པའི་གར། །སྐུ་གསུམ་བླ་མར་གུས་པས་བསྟོད། ། དྲག་བསྒྲུབ་མེ་རླུང་འཁྲིགས་པ་ནི། ཧཱུྃ་ཧྲཱིཿབདག་ཉིད་རིག་པའི་ཡེ་ཤེས་ཀྱི། །རང་མདངས་དྲག་པོའི་གཞལ་ཡས་དབུས། །མེ་ཀློང་འཇིགས་བྱེད་དྲག་པོ་རྩལ། །དམར་ནག་ཞལ་གཅིག་ཕྱག་གཉིས་པ། །ཞལ་གདངས་ལྗགས་འདྲིལ་མཆེ་བ་གཙིགས། །སྤྱན་གསུམ་བསྒྲད་ཅིང་སྨིན་མེ་འཁྲིགས། །དུར་ཁྲོད་ཆས་ལྡན་རྔམས་བརྗིད་ཆེ། །གནམ་ལྕགས་རྡོ་རྗེ་རྩེ་ལྔ་གཡས། །མེ་ཡི་ཐོག་ཆར་ཕྱོགས་བརྒྱར་འཕྲོ། །སྡེ་བརྒྱད་བྱད་མའི་དཔུང་ཚོགས་གཞོམ། །ལྕགས་སྡིག་ནག་པོ་མགོ་དགུ་གཡོན། །སྤྲུལ་པའི་སྡིག་པ་གྲངས་མེད་འགྱེད། །དམ་སྲི་རྒྱལ་འགོང་ཧབ་ཧབ་ཟ། །ཞབས་གཉིས་རྒྱལ་བསེན་པད་ཉིའི་སྟེང་། །འགྱིང་ཚུལ་བསྐལ་མེའི་ཀློང་ན་བཞེངས། །སྤྱི་བོར་རིགས་བདག་འོད་དཔག་མེད། །དམར་གསལ་མཉམ་བཞག་ཚེ་བུམ་བསྣམས། དེ་འོག་བྱ་ཁྱུང་ག་རུ་ཊ། །མཐིང་ནག་མེ་གཤོག་དུག་སྦྲུལ་གསོལ། །དེ་འོག་པདྨ་ཐོད་ཕྲེང་མཐིང་། །ཁྲོ་འཛུམ་ཐོད་ཁྲག་ཁ་ཊྭཱཾ་ཐོགས། དཔྲལ་བར་འཇམ་དཔལ་གཤིན་རྗེ་གཤེད། །སེར་ནག་རལ་གྲི་གླེགས་བམ་འཛིན། །མགྲིན་པར་རྟ་མགྲིན་པདྨ་དམར། །དམར་ནག་ཐོད་དབྱུག་གཡོན་སྡིག་མཛུབ། །ཐུགས་ཀར་དཔལ་ཆེན་གསང་བའི་བདག། མཐིང་ནག་རྡོ་རྗེ་དྲིལ་བུ་འཛིན། །ལྟེ་བར་རྡོ་རྗེ་ཕག་མོ་མཐིང་། །གྲི་ཐོད་ཁ་ཊྭཱཾ་ཀ་འཆང་ལ། །འཁོར་དུ་རིགས་བཞིའི་མཁའ་འགྲོས་བསྐོར། །དཀར་སེར་དམར་ལྗང་རང་རྟགས་ཀྱིས། །མཚན་པའི་གྲི་ཐོད་ཕྱག་ན་བསྣམས། །གསང་གནས་ཡཀྴ་མེ་དབལ་ནི། །མཐིང་ནག་རྡོ་རྗེ་མེ་ཞག་ཅན། །ཁྲོ་ཚུལ་རྒྱན་ཆས་རྔམས་པར་བརྗིད། །ཁྲོ་ཆུང་ཡཀྴ་མེ་དབལ་ཚོགས། །སྐུ་ལུས་རྒྱ་ཁྱོན་གཏམས་པར་བསྒོམ། །སྐུ་ལུས་འོད་ཟེར་ལྕགས་ཀྱུ་ལྟར། །རབ་འཕྲོས་ཡེ་ཤེས་ལྷ་ཚོགས་དྲངས། །ཧཱུྃ། བཞེངས་ཤིག་པདྨ་འོད་ཀློང་ནས། །སྐྱེ་མེད་དབྱིངས་ནས་སྐྱེ་བའི་ཚུལ། །མཚན་བྲལ་སྟོང་པའི་རང་གཟུགས་ཀྱི། །སྒྱུ་འཕྲུལ་རིས་མེད་ཡེ་ཤེས་སྐུ། །གུ་རུ་དྲག་པོ་སྤྲུལ་འཁོར་བཅས། །ལམ་གྱི་བར་ཆད་ཞི་ཕྱིར་གཤེགས། །རྣལ་འབྱོར་རྗེས་སུ་འཛིན་ཕྱིར་གཤེགས། །མཆོག་ཐུན་དངོས་གྲུབ་སྩོལ་ཕྱིར་གཤེགས། །གུ་རུ་ཨ་རྩིག་ནི་རྩིག་ཤྲཱི་ཧེ་རུ་ཀ་ཀྲོ་ཏ་ར་ཛ་ས་པ་རི་ཝ་ར་བཛྲ་ས་མ་ཡཱ་ཛ་ཛཿཛཿཧཱུྃ་བཾ་ཧོ། ཕྱག་འཚལ་མཆོད་བསྟོད་ལས་རིམ་ནི། ཧཱུྃ། འཇིགས་བྱེད་འཇིགས་པའི་ཧཱུྃ་སྒྲ་སྒྲོག། །དམར་ནག་གཏུམ་ཆེན་མེ་རླུང་འཁྱིལ། །དྲག་ཆེན་དྲག་པོའི་རྩལ་ཤུགས་འཆང་། །བདུད་དཔུང་བརླག་མཛད་གུས་ཕྱག་འཚལ། །དྲག་པོ་ཚིམ་བྱེད་དམ་རྫས་རྣམས། །གཏོར་མ་རཀྟ་ཨ་མྲྀ་ཏ། །ཤ་ཁྲག་སྙིང་སྣ་ལ་སོགས་པ། །མཐུན་རྫས་མཆོད་སྤྲིན་མཁའ་དབྱིངས་བརྡལ། །ཨེ་ཏཾ་བ་ལིང་ཏ་སརྦ་པཉྩ་ཨ་མྲྀ་ཏ་མ་ཧཱ་རཀྟ། མ་ཧཱ་སརྦ་པུ་ཛ་ཁཱ་ཧི། ཧྲཱིཿབདག་ལྟའི་རཱུ་ཏྲ་བསྒྲལ་བའི་ཞིང་། །བདག་མེད་སྟོང་པའི་དུར་ཁྲོད་དུ། །རབ་འཇིགས་དྲག་པོའི་སྐུར་བཞེངས་པ། །པདྨ་དྲག་པོ་གཙོ་འཁོར་བསྟོད། །རབ་འཇིགས་བསྐལ་པའི་མེ་ཀློང་དབུས། །སྣ་ཚོགས་པད་ཉི་རྒྱལ་བསེན་སྟེང་། །རབ་ཁྲོས་དྲག་ཤུགས་རྩལ་མངའ་བ། །པདྨ་ཧེ་རུ་ཀ་ལ་བསྟོད། །དུས་སྙིགས་ལོག་འདྲེན་འབྱུང་པོའི་ཚོགས། །མཐུ་སྟོབས་རྩད་ནས་འཕྲོག་མཛད་པའི། །མ་རུང་དྲེགས་པའི་གཤེད་གཅིག་པུ། །དྲེགས་པའི་ཡང་རྗེ་ཉིད་ལ་བསྟོད། །བདག་གིས་རྟག་ཏུ་ཁྱེད་བསྙེན་ཏེ། །ཁྱེད་ཞབས་རྗེས་སུ་སྒྲུབ་ལགས་ན། ཁྱེད་བཞིན་འགྲོ་བའི་དཔལ་གྱུར་ཏེ། ཁྱེད་སྐུ་མྱུར་དུ་བདག་སྒྲུབ་མཛོད། །དམིགས་བཟླས་བྱ་བའི་རིམ་པ་ནི། རང་གི་ཐུགས་ཀའི་གསང་བདག་ཧེ་རུ་ཀའི་ཐུགས་ཀར་ཉི་སྟེང་དུ་ཧཱུྃ་དམར་ནག་གི་མཐར་སྔགས་ཕྲེང་གཡས་སུ་འཁོར་བའི་ཟེར་ཕྱོགས་བཅུར་འཕྲོས་པས་སངས་རྒྱས་བྱང་སེམས་རྩ་གསུམ་སྲུང་མའི་ལྷ་ཚོགས་མཆོད་ཅིང་ཐུགས་རྒྱུད་བསྐུལ་ཏེ་ཐམས་ཅད་ཀྱང་པདྨ་དྲག་པོའི་རྣམ་པར་སྤྱན་དྲངས་ཏེ་ཐུགས་ཀར་ཐིམ་པ་ལས་ཡེ་ཤེས་ཀྱི་མེ་དཔུང་ཆེར་འབར་ཞིང་མཆེད་ནས་ཕྱི་གཟུང་འཛིན་གྱིས་བསྡུས་པའི་ཆོས་རྣམས་བསྲེགས་ཏེ་དབྱིངས་སུ་དེངས། །སྣོད་བཅུད་ཐམས་ཅད་པདྨ་དྲག་པོའི་སྐུ་དང་ཧཱུྃ་ཡིག་མེ་རླུང་འབར་འཁྲིགས་ཀྱི་ཚོགས་དུ་མས་ཡོངས་སུ་གང་ནས། དག་པ་ཡེ་ཤེས་ཀྱི་རང་བཞིན་ཉག་གཅིག་ཏུ་དག་པར་བསམ་ལ། ཧཱུྃབཟླས་དང་། ཨོཾ་ཨཱཿཧཱུྃཿཨ་རྩིག་ནི་རྩིག་ན་མོ་བྷ་ག་ཝ་ཏེ་ཧཱུྃ་ཧཱུྃ་ཕཊཿཨ་ཧཱུྃ་ཧཱུྃ་ཕཊཿཅི་མང་དང་། ཨོཾ་པདྨ་ཤྲཱིི་ཧེ་རུ་ཀ་ཨ་རྩིག་ནི་རྩིག་མ་ཧཱ་ཡཀྴ་ཀ་ལ་རུ་པ་ཀརྨཱ་རཾ་རཾ་ཛྭ་ལ་རཾ་ཧཱུྃ་ཕཊཿའབུམ་ཕྲག་གསུམ་སོགས་བཟླ་བར་བྱ། །སླར་ཡང་མཆོད་བསྟོད་གོང་བཞིན་བྱ། །ཚོགས་སྐོང་རྗེས་ཀྱི་རིམ་པ་ནི། །ཚོགས་རྫས་ལེགས་པར་འདུ་བྱས་ཏེ། སྣོད་ཀ་པཱ་ལར་ཚོགས་རྫས་འདོད་ཡོན་གྱི་ལོངས་སྤྱོད་ཕུན་ཚོགས་ཡེ་ཤེས་ལྔའི་རང་བཞིན་ལ་འདོད་ཡོན་གྱི་ལྷ་མོ་མང་པོའི་སྤྲིན་དཔུང་དུ་གྱུར། ཨོཾ་ཨཱཿཧཱུྃཿལན་གསུམ། ཧཱུྃ། ཆོས་དབྱིངས་མཉམ་བརྡལ་དྲག་པོའི་ཞིང་། །རིག་འཛིན་བླ་མ་གཙོ་འཁོར་སྤྲུལ། །ཞི་དྲག་མ་ངེས་ཅིར་ཡང་སྟོན། །དེ་སྙེད་ཚོགས་མཆོད་སྤྲིན་འཁྲིགས་ཏེ། །དབྱིངས་ཀུན་ཁྱབ་པར་འབུལ་ལགས་ན། །རྡོ་རྗེའི་གླུ་གར་བཅས་ཏེ་རོལ། །དབྱིངས་སྣང་ཡེ་ཤེས་རོལ་བ་ཡི། །དཔག་མེད་མཆོད་ཚོགས་འདོད་དགུའི་སྤྲིན། །ལྷ་ཚོགས་སྤྱན་སྔར་གུས་འབུལ་ཏེ། །དགྱེས་བཞེས་བླ་མེད་མཆོག་གྲུབ་མཛོད། །ག་ན་ཙཀྲ་པུ་ཛ་ཧོ། ཧོ། སྤྲོས་བྲལ་བྱང་ཆུབ་སེམས་ཉིད་དོན། །མ་རྟོགས་འཁྲུལ་བའི་ལམ་གོལ་ཏེ། །འཁྲུལ་སྣང་རང་དགར་ཤོར་བ་ཡི། །སྒྲིབ་པའི་སྐྱོན་གྱུར་གང་བསགས་བཤགས། །བཛྲ་ས་མ་ཡཱ་ཤུད་དྷེ་ཧོ། ཧཱུྃ། བདག་འཛིན་འཁྲུལ་བའི་དགྲ་བགེགས་ཚོགས། །བདག་མེད་རྟོགས་པའི་མཚོན་ཆས་བསྒྲལ། །བག་ཆགས་དབྱིངས་སུ་དག་བྱའི་ཕྱིར། །འབར་བ་ཁྲོ་བོའི་ཞལ་དུ་རོལ། །ཧཱུྃ་ཧཱུྃ་ཧཱུྃ། ཕཊ་ཕཊཕཊཿཁ་ཁ་ཁཱ་ཧི། ལྷ་དང་འདོད་ཡོན་ཡེ་ཤེས་ཀྱི། །བདེ་ཆེན་རྣམ་པར་དབྱེར་མེད་རོལ། །ཨ་ལ་ལ་ཧོ། ཚོགས་ལ་རོལ། ལྷག་གཏོར་ནི། ཨོཾ་ཨཱཿཧཱུྃཿགཙོ་འཁོར་བཀའ་ཉན་ལྷག་མགྲོན་ཚོགས། །ལྷག་གཏོར་དཔལ་གྱི་ཕམ་ཕབ་བཞེས། །རྣལ་འབྱོར་སྒྲུབ་པའི་གྲོགས་མཛོད་ལ། །གང་བཅོལ་ལྷུན་གྱིས་གྲུབ་པར་མཛོད། །ཛྙཱ་ན་ཀརྨ་ལོ་ཀ་དྷ་ཀི་ནཱི་ཁཱ་ཧི། གཏོར་སྐྱོང་ནི། །ཨོཾ་ཨཱཿཧཱུྃཿདབང་ཆེན་པདྨ་ཧེ་རུ་ཀའི། །སྤྱན་སྔར་ཁས་བླངས་དམ་བཅས་པའི། །བཀའ་སྲུང་གཏེར་གནས་སྲུང་མའི་ཚོགས། །འདིར་བྱོན་རྒྱན་གཏོར་འདི་ལ་རོལ། །སོ་སོའི་ལས་བསྒོས་གང་ཡིན་རྣམས། །མ་འདའ་མ་གཡེལ་ཁྱེད་ཀྱིས་སྒྲུབས། །དམ་ཚིག་གཉན་པོ་དྲན་པར་གྱིས། །ཧཱུྃ། བོད་ཁམས་སྐྱོང་བའི་བསྟན་མའི་ཚོགས། །བཤལ་ཆུ་བཀའ་ཡི་མཆོད་གཏོར་བཞེས། །བསྟན་དགྲ་ཆོམ་ལ་བསྟན་པ་སྤེལ། །བོད་ཁམས་བདེ་བའི་དཔལ་སྤེལ་ཅིག། སླར་ཡང་མཆོད་བསྟོད་ལེགས་བྱ་ཞིང་། །ཆད་ལྷག་ཉེས་བསལ་བཤགས་པ་ནི། སྣོད་བཅུད་ལྷ་རུ་མ་གསལ་བས། །རྡོ་རྗེའི་སྐུ་དང་འགལ་བ་བཤགས། །སྨྲ་བརྗོད་སྔགས་སུ་མ་རྫོགས་པས། །རྡོ་རྗེའི་གསུང་དང་འགལ་བ་བཤགས། །དྲན་རྟོག་རང་གྲོལ་དོན་མ་རྟོགས། །རྡོ་རྗེའི་ཐུགས་དང་འགལ་བ་བཤགས། །མདོར་ན་ལྷག་ཆད་སྐྱོན་ནོངས་གང་། །བཟོད་གསོལ་དག་ཚངས་དངོས་གྲུབ་སྩོལ། །ཨོཾ་ཨཱཿཧཱུྃ་བཛྲ་ས་མ་ཡཱ་ཤུདྡྷེ་ཨཱ། ཧཱུྃ། ལྷར་སྣང་འོད་གསལ་མི་རྟོག་དབྱིངས་སུ་བསྡུ། །ཕཊཿསྐུ་གསུམ་ཡེ་ཤེས་སྒྱུ་མའི་རྣམ་པར་བཞེངས། །ཨོཾ་ཨཱཿཧཱུྃ་བཛྲ་ཛྙཱ་ན་རཀྵ་བྷྲཱུཾ། ཧོ། བླ་མ་དཔལ་ཆེན་ལེགས་བསྒྲུབས་པའི། །དགེ་རྩ་ཐམས་ཅད་གཅིག་བསྡོམས་ཏེ། །མར་གྱུར་སྲིད་པའི་འགྲོ་བ་ཀུན། །རིག་འཛིན་བླ་མའི་སྐུར་སྨིན་ཤོག། ཨོཾ། རྡོ་རྗེའི་སྐུ་ལ་བགྲེས་རྒུད་བྲལ། །གཞོམ་མེད་སྐུ་ཡི་བཀྲ་ཤིས་ཤོག། ཨཱཿརྡོ་རྗེའི་གསུང་ལ་འགགས་པ་མེད། །ཚངས་དབྱངས་གསུང་གི་བཀྲ་ཤིས་ཤོག། ཧཱུྃ། རྡོ་རྗེའི་ཐུགས་ལ་འཕོ་འགྱུར་མེད། །འཁྲུལ་བྲལ་ཐུགས་ཀྱི་བཀྲ་ཤིས་ཤོག། འཇིགས་བརྒྱད་ཀུན་ཞི་ལེགས་ཚོགས་རྒྱས། །བླ་མ་དྲག་པོའི་བཀྲ་ཤིས་ཤོག། མངྒ་ལཾ། འགྲོ་ཀུན་རིག་འཛིན་བླ་མའི་གོ་འཕང་མྱུར་དུ་འགྲུབ་པའི་རྒྱུར་གྱུར་ཅིགཅེས་པའང་སྤྲུལ་སྐུ་བྱང་ཆུབ་རྡོ་རྗེའི་ངོར་ཡེ་ཤེས་རོལ་པ་རྩལ་ལམ་ཚུལ་མིང་པས་སྦྱར་བ་དགེ་ལེགས་འཕེལ། །དགེའོ། །སརྦ་མངྒ་ལཾ། །

1